De nordjyske virksomheder mangler kvalificeret arbejdskraft. Det får nu EUC Nord i Frederikshavn til at oprette en ny industriuddannelse. Til efteråret 2007 samler EUC Nord et hold studerende, som har en faglig baggrund som student, htx eller hf, på en treårig uddannelse til industritekniker. Uddannelsesforløbet planlægges i samarbejde med de lokale virksomheder, hvor de studerende også skal i lære. Uddannelsen som industritekniker er opbygget som en vekseluddannelse, hvor eleverne omkring en fjerdedel af tiden modtager undervisning på EUC Nords maskinafdeling. I den resterende tid er de studerende i praktik i en eller flere virksomheder.  Gennem et valgfagssystem bliver det muligt at specialisere sig i forskellige faglige retninger. EUC Nord er en erhvervsskole, der inkluderer handelsskole og -gymnasium, teknisk skole og -gymnasium, AMU-Center, udviklingscentre mv. i både Hjørring og Frederikshavn.

Opsummering:
EUC Nord i Frederikshavn opretter treårig industriuddannelse for at dække den store mangel på kvalificerede medarbejdere hos de lokale industrivirksomheder